रविवार की देर रात वाराणसी जिले के चौखंडी गांव निवासी संगीता ने पुलिस को प्रार्थना पत्र देकर आरोप लगाया कि मिर्जापुर के चुनार कोतवाली अंतर्गत रामगढ़ निवासी एक युवक से वर्ष 2003 में उसकी शादी हुई है। कुछ वर्ष पूर्व ससुराल वालों से विवाद हो गया। जिसका मुकदमा न्यायालय में चल रहा है। इसके बावजूद 24 जून, 12 को वह राबर्ट्सगंज नगर की एक लड़की से ब्याह कर रहा है। पीड़िता की शिकायत पर चौकी इंचार्ज फोर्स के साथ पीड़िता और उसके परिजनों को लेकर रोडवेज बस स्टैंड के समीप आयोजित वैवाहिक कार्यक्रम में पहुंच गए। पुलिस को देखते ही घराती- बाराती हक्का-बक्का हो गए। पुलिस ने दूल्हे की खोजबीन की तो वह नदारद मिला। पुलिस ने लड़के के पिता और लड़की, लड़के के अगुवा को धर दबोचा। सच्चाई का पता चलने के बाद लड़की के परिजनों को काठ मार गया। दुल्हन रात भर दूल्हे का इंतजार करती रही, लेकिन उसका पता नहीं चला।